Oʻzbekiston Respublikasi Uy-joy kodeksi
Uy-joy kodeksi — fuqarolar, yuridik shaxslar, davlat boshqaruv organlari va mahalliy davlat hokimiyati organlarining uy joy bilan bogʻliq boʻlgan ijtimoiy munosabatlarni tartibga soladi. Ushbu holatlardan kelib chiqib aytish mumkinki, uy-joy huquqi deganda, huquq subyektlarining turar joylarga nisbatan mulk huquqi, fuqarolarning turar joylarda istiqomat qilishlari va davlat organlarining turar joy sohasidagi vakolatlari bilan bogʻliq munosabatlarni tartibga soluvchi huquq normalari yigʻindisi tushuniladi. Ayrim mutaxassislar uy-joy huquqining mustaqil roli mavjud emas, shu sababli u fuqarolik huquqining kichik sohasi, deb hisoblashadi. Biroq uy-joy huquqining O'zbekiston Respublikasi huquq tizimidagi mustaqil kompleks huquq sohasi sifatida eʼtirof etish maqsadga muvofiqdir. Uy-joy huquqi huquq sohasi sifatida fuqarolarning uy-joyga boʻlgan huquqlarini taʼminlash sohasidagi munosabatlarni tartibga soluvchi huquqiy normalar va institutlar tizimidir. Huquq sohasi sifatida uy-joy huquqining predmeti boʻlib, uy-joy munosabatlari, yaʼni fuqarolarning uy-joyga boʻlgan huquqlarini taʼminlash bilan bogʻliq boʻlgan ijtimoiy munosabatlar hisoblanadi.